b'\n_START_ARTICLE_\nJosip Battig\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini slovenskega kova\xc4\x8da Franceta Bati\xc4\x8da. \xc5\xbde zelo mlad je kazal izredno nadarjenost za risanje in slikanje. V tretjem razredu ljudske \xc5\xa1ole je bil najbolj\xc5\xa1i risar. Ko je bil star 14 let, je opazoval popravljanje fresk v gori\xc5\xa1ki stolnici. Takrat je kopiral freske nad korom in dve sliki poklonil o\xc4\x8detu so\xc5\xa1olca, upokojenemu polkovniku, Carlu de Catinelli. Ta je opazil njegovo nadarjenost in ga priporo\xc4\x8dil J. Tomincu, ki ga je vzel s seboj v Trst. Catinelli mu je kasneje omogo\xc4\x8dil odhod na akademijo v Benetke, ki jo je obiskoval v letih 1836\xe2\x88\x921844. Leta 1845 ga je vzel s seboj knez Roman Sanguszko v Volhinijo na posest Slavuto, kjer je Battig poslikal cerkev in pou\xc4\x8deval knezovo h\xc4\x8derko v slikanju. Leta 1850 se je vrnil v Benetke, a \xc4\x8dez nekaj let, po enih podatkih 1852, po drugih pa 1853 umrl.'